ททท. เปิดโครงการ Amazing Thailand Metaverse : Amazing Durian ท่องเที่ยวแบบใหม่ผ่านโมเดลต้นแบบ “สวนทุเรียนเสมือนจริง”
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ททท.เปิดตัวโครงการ Amazing Thailand Metaverse : Amazing Durian เป็นโครงการที่นำไปสู่การต่อยอดการท่องเที่ยวอัจฉริยะ (Smart Tourism) ที่สร้างประสบการณ์แปลกใหม่ทำให้นักท่องเที่ยวทั่วโลกได้ออกไปสัมผัสสวนทุเรียนหลากหลายสายพันธุ์บนพื้นที่เสมือนจริง อีกทั้งยังมีการประยุกต์สินทรัพย์ดิจิทัลมาใช้ประโยชน์ในการส่งเสริมการท่องเที่ยวตามแผนกลยุทธ์ของ ททท. ส่งเสริมเทคโนโลยีดิจิทัลในระบบนิเวศการท่องเที่ยวไทยและคาดว่าในอนาคตมีโอกาสดึงดูดนักท่องเที่ยวต่างชาติกลุ่ม Durian Lover และกลุ่มผู้ถือครองสินทรัพย์ดิจิทัล (New Wealth) รวมทั้งช่วยเหลือผู้ประกอบการในการดำเนินธุรกิจในภาวะฟื้นฟูและยกระดับขีดความสามารถด้านเทคโนโลยีผู้ประกอบการในอุตสาหกรรมท่องเที่ยว นอกจากนี้ โครงการดังกล่าวได้รับความร่วมมือจากหน่วยงานต่างๆ ทั้งภาครัฐและเอกชน  รวมถึงความร่วมมือจากสวนทุเรียนที่มีคุณภาพและมีความสนใจในสินทรัพย์ดิจิทัลเข้าร่วมโครงการเพื่อเป็นธุรกิจต้นแบบในการดำเนินธุรกิจรูปแบบ Web 3.0 โดยโครงการได้มีการจัดอบรมจากผู้เชี่ยวชาญในการให้ความรู้ด้านเทคนิค การส่งเสริมการขายและการประชาสัมพันธ์ในพื้นที่ Metaverse กับสวนทุเรียนที่เข้าร่วมโครงการฯ และจัดให้มีการให้คำแนะนำและปรึกษาตลอดทั้งโครงการ ซึ่งปัจจุบันมีสวนทุเรียนที่เข้าร่วมโครงการ ได้แก่ สวนอรุณบูรพา สวนเคพี  การ์เดนท์ จังหวัดจันทบุรี  สวนละไม สวนสุภัทราแลนด์ จังหวัดระยอง และสวนอิงธาร จังหวัดศรีสะเกษ ในอนาคตคาดว่า จะมีสวนทุเรียนให้ความสนใจและทยอยเข้ามา ในโลกของ Metaverse Durian ต่อไป สำหรับนักท่องเที่ยวที่สนใจสามารถเข้าชมได้ตั้งแต่วันที่ 29 เมษายน - 31 สิงหาคม 2565 ผ่านทางเว็บไซค์ www.amazingthailandmetaverse.com